ET Euroopa Liidu Teataja C 230/1

Euroopa teadusuuringute infrastruktuuri konsortsiumi Instruct

(Instruct-ERICu)

põhikiri

(2017/C 230/01)

Sisukord

PREAMBUL

1. PEATÜKK. ÜLDSÄTTED

Artikkel 1. Mõisted

Artikkel 2. Instruct-ERICu asutamine

Artikkel 3. Asukoht ja töökeel

Artikkel 4. Eesmärgid ja tegevus

Artikkel 5. Instruct-ERICu läbivaatamine ja rahastamine

2. PEATÜKK. LIIKMESTAATUS

Artikkel 6. Liikmestaatus

Artikkel 7. Liikmete ja vaatlejate vastuvõtmine

Artikkel 8. Liikme- või vaatlejastaatusest loobumine

Artikkel 9. Liikme- või vaatlejastaatuse lõpetamine

3. PEATÜKK. LIIKMETE JA VAATLEJATE ÕIGUSED JA KOHUSTUSED

Artikkel 10. Liikmed

Artikkel 11. Vaatlejad

Artikkel 12. Kolmandad isikud

4. PEATÜKK. INSTRUCT-ERICu JUHTIMINE JA TÖÖ TEOSTAMINE

Artikkel 13. Nõukogu

Artikkel 14. Direktor

Artikkel 15. Instructi keskused ja keskuste üldkoosolek

Artikkel 16. Täitevkomitee

Artikkel 17. Sõltumatu teadusnõukogu

Artikkel 18. Instructi rühmad

Artikkel 19. Instructi peakontor ja töötajad

5. PEATÜKK. RAHASTAMINE

Artikkel 20. Eelarvepõhimõtted ja raamatupidamine

Artikkel 21. Vastutus

6. PEATÜKK. ARUANDMINE KOMISJONILE

Artikkel 22. Aruandmine komisjonile

7. PEATÜKK. PÕHIMÕTTED

Artikkel 23. Üldsätted

Artikkel 24. Hankepõhimõtted ja maksuvabastused

Artikkel 25. Juurdepääsupõhimõtted

Artikkel 26. Teabe levitamise põhimõtted

Artikkel 27. Andmehaldust, intellektuaalomandit ja bioloogilisi tooteid käsitlevad põhimõtted

Artikkel 28. Töölevõtmise põhimõtted

8. PEATÜKK. TEGEVUSE KESTUS, TEGEVUSE LÕPETAMINE, VAIDLUSED, LOOMISSÄTTED

Artikkel 29. Kestus

Artikkel 30. Tegevuse lõpetamine

Artikkel 31. Kohaldatav õigus

Artikkel 32. Vaidlused

Artikkel 33. Põhikiri

Artikkel 34. Loomissätted

1. LISA. Liikmete ja vaatlejate loetelu

2. LISA. Rahalised sissemaksed

3. LISA. Instructi keskuste läbivaatamise kriteeriumid

4. LISA: Direktori ametissenimetamine

5. LISA: Instruct-ERICu hindamine

6. LISA: Varade kindlaksmääramine ja nende ülekandmine ning ametikohtade jagunemine

PREAMBUL

Belgia Kuningriik,

Tšehhi Vabariik,

Taani Kuningriik

Prantsuse Vabariik,

Iisraeli Riik,

Itaalia Vabariik,

Madalmaade Kuningriik,

Portugali Vabariik,

Slovaki Vabariik,

Suurbritannia ja Põhja-Iiri Ühendkuningriik,

edaspidi „asutajaliikmed“,

ning

Kreeka Vabariik,

Hispaania Kuningriik,

Rootsi Kuningriik,

Euroopa Molekulaarbioloogia Laboratoorium (EMBL),

edaspidi „asutavad vaatlejad“,

A) TUNNISTADES, et nii struktuuri- kui ka rakubioloogia on väga olulised ühtviisi bioloogiliste süsteemide toimimise aluspõhimõtete mõistmise edasiarendamise kui ka selle aluseks olevate biomeditsiini ja biotehnoloogia edusammude seisukohast;

B) TÕDEDES, et Euroopa struktuuribioloogia positsioon teerajajana mitte üksnes ei säili, vaid areneb üha edasi paralleelselt teadussuundade arenguga, eelkõige struktuuri- ja rakubioloogia integreerimisega, mistõttu on oluline, et Euroopa taristu ja oskusteadmiste areng, nendele juurdepääs ja nende kasutamine saavutaksid maksimaalse taseme, eriti koostöö kaudu;

C) TUGINEDES Euroopa teadustaristu strateegiafoorumi tegevuskavale, milles määratletakse Instruct üleeuroopalise jagatud taristuna, mille põhiülesanne on lihtsustada juurdepääsu tipptasemel teadusrajatistele ja teadmistele kogu Euroopas, et toetada tippteadust, mis ühendab arusaamise bioloogilisest struktuurist raku toimimisega;

D) KANDES eriotstarbelise õigusvahendi alusel loodud ettevõtte Instruct Academic Services Limited eelneva tegevuse (sealhulgas töötajate lepingutingimused, piiratud varad ja võlgade puudumise) üle uuele Instruct ERICu juriidilisele isikule;

E) TOETADES Instruct-ERICu asutajaliikmete ja tulevaste liikmete osalemist, et tugevdada struktuuribioloogia taristu suutlikkust ja konkurentsivõimet ning selle võimekust toetada rahvusvahelistele standarditele vastavaid tipptaseme teadusuuringuid ning olla mõjukas teadusuuringutes, innovatsioonis ja lõppkokkuvõttes tervishoius; ning

F) ARENDADES edasi Instructi rolli, et nõustada asutajaid ja ettevõtjaid ning teha nendega koostööd struktuuribioloogia taristu investeeringute koordineeritud Euroopa strateegia loomisel ja rakendamisel,

ON KOKKU LEPPINUD JÄRGMISES:

1. PEATÜKK

ÜLDSÄTTED

Artikkel 1

Mõisted

1. Käesolevas põhikirjas kasutatud terminitel ja väljenditel on järgmine tähendus:

„juurdepääsukomitee“ – organ, mille ülesanne on juhtida võimalike tulevaste kasutajate ettepanekute ja taotluste läbivaatamist seoses Instruct-ERICu taristu vahenditele ja teenustele juurdepääsuga;

„keskuste üldkoosolek“ – mittetäidesaatev organ, mis hõlmab kõigi Instructi keskuste laiaulatuslikku esindatust ja tegutseb nõuandva organina Instruct-ERICu jaoks oluliste uute teemade või küsimuste kindlakstegemisel ning millel on õigus esitada neid arutamiseks täitevkomiteele;

„täitevkomitee“ – Instruct-ERICu peamine täidesaatev juhtkomitee, mille üksikasjalikum kirjeldus on esitatud artiklis 16;

„asutajaliikmed“ – Instruct-ERICu liikmed komisjoni rakendusotsuse (millega luuakse Instruct-ERIC) jõustumise kuupäeval;

„vastuvõttev riik“ – riik, kus asub Instructi keskus;

„sõltumatu teadusnõukogu“ – Instruct-ERICu nõukogu (edaspidi „nõukogu“) juures asuv teaduslik ja strateegiline nõuandeorgan, mille üksikasjalikum kirjeldus on esitatud artiklis 17;

„Instructi tegevus“ – Instructi taristule rahvusvahelise juurdepääsu loomine ja selle pakkumine ning koolituste ja õpikodade koordineerimine, nagu on kirjeldatud artiklis 4;

„Instructi keskus(ed)“ – tegevuskohad eri paikades, kus pakutakse Instructi teenuseid; peamiselt taristule juurdepääsu võimaldamine ja ka oskusteabe, andmeteenuste, tehnoloogia või teadusrajatiste, koolituse, võrgustike loomise ja Instruct-ERICuga tehtava koostöö toetamine, mille üksikasjalikum kirjeldus on esitatud artiklis 15;

„Instructi peakontor“ – Instruct-ERICu operatiivtegevuse eest vastutava tuumikmeeskonna kontor, mis asub käesoleva põhikirja kuupäeva seisuga peamiselt (kuid mitte ainult) vastuvõtvas riigis Instruct-ERICu põhikirjajärgses asukohas Oxfordi ülikoolis Ühendkuningriigis. Peakontor koosneb muu hulgas artiklis 19 kirjeldatud osadest;

„kodukord“ – Instruct-ERICu juhtimis- ja rakenduspõhimõtted, mille Instruct-ERICu nõukogu (vt artikkel 13) on heaks kiitnud;

„valitsustevaheline organisatsioon“ – organisatsioonid, mis on asutatud juriidilise isikuna rahvusvahelise õiguse alusel ja mida tunnustavad asukoha liikmesriigi avaliku sektori asutused ja selliste organisatsioonide liikmed, mis on määratud kindlaks direktiivi 92/12/EMÜ artikli 23 lõikes 1;

„liige“ – Instruct-ERICu liige.

Artikkel 2

Instruct-ERICu asutamine

1. Luuakse Euroopa teadusuuringute infrastruktuur „Integrated Structural Biology“ (integreeritud struktuuribioloogia) ehk „Instruct“.

2. Instructi õiguslik vorm on Euroopa teadusuuringute infrastruktuuri konsortsiumit (ERIC) käsitleva määruse (EÜ) nr 723/2009 (mida on muudetud nõukogu määrusega (EL) nr 1261/2013) kohane Euroopa teadusuuringute infrastruktuuri konsortsium ja selle nimi on Instruct-ERIC.

Artikkel 3

Asukoht ja töökeel

1. Instruct-ERICu põhikirjajärgne asukoht on Ühendkuningriigis Oxfordis.

2. Instruct-ERICu töökeel on inglise keel.

Artikkel 4

Eesmärgid ja tegevus

1. Instruct-ERICu eesmärk on luua jagatud üleeuroopaline teadustaristu, mille nimi on Instruct, ja seda käitada, eelkõige selleks, et:

a) aidata kaasa integreeriva struktuurse rakubioloogia arengule;

b) muuta kättesaadavaks hallatud juurdepääs nüüdisaegsetele Euroopa struktuuribioloogia ruumidele ja vahenditele ning erialateadmistele;

c) arendada konsortsiumi Instruct poolt kättesaadavaks tehtavat tehnoloogiat ja

d) pakkuda koolitust struktuuribioloogia integreerivate meetodite valdkonnas.

2. Sel eesmärgil võtab Instruct-ERIC ette ja koordineerib mitmesugust tegevust, mis hõlmab muu hulgas järgmist:

a) Instructi keskuste pakutav tegevus, näiteks struktuuribioloogiaga seotud kasutajaskonnale taristu võimaldamine, ning muu Instructi koolitus-, võrgustike loomise ja teavitustegevuse pakkumine;

b) kogu Instructi keskuste kaudu toimuvat Instructi tegevust koordineeriva Instructi peakontori (Instruct Hub) loomine ja juhtimine;

c) juurdepääsu pakkumine struktuuribioloogia taristule Instructi keskustes, kasutades Instructi veebiportaali, mis hõlmab vastastikust eksperdihindamist ja Instructi kasutajate jaoks Instructi keskusele juurdepääsu planeerimist;

d) struktuurse rakubioloogia meetodeid käsitlevate koolituste ja õpitubade Instructi peakontori poolne koordineerimine, mis võimaldab levitada erialateadmisi, ergutada teadmiste vahetamist ja ühisarengut tööstusega;

e) Instructi peakontori poolne ühisprogrammide koordineerimine Instructi keskuste vahel, et toetada struktuuribioloogia tehnoloogiaid paremini integreerida võimaldavaid uusi tehnilisi ja tehnoloogilisi lähenemissuundi;

f) programmide koordineerimine innovatiivset struktuuribioloogia tehnoloogiat arendavate ettevõtjatega, mis võimaldab Instructi keskustel niisugust tehnoloogiat tulemuslikult kasutada ning muuta see kättesaadavaks ülikoolide ja tööstusettevõtete teadlastele Euroopas;

g) struktuuri-, raku- ja süsteemibioloogia ringkondade koostöö soodustamine, koordineerides ühistegevust, sealhulgas koosolekuid, konverentse ja õpitube;

h) ja muu seotud tegevus, mis aitab tugevdada teadusuuringuid Euroopa teadusruumis.

3. Konsortsiumi Instruct-ERIC arendus- ja muu tegevus toimub mittetulunduslikul alusel, eesmärgiga veelgi enam toetada innovatsiooni ning teadmiste ja tehnoloogia ülekannet. Instruct-ERIC võib piiratud ulatuses tegeleda majandustegevusega, tingimusel et see on tihedalt seotud tema peamise ülesandega ega ohusta selle täitmist.

Artikkel 5

Instruct-ERICu läbivaatamine ja rahastamine

1. Instructi varasemad saavutused ja tulevikuplaanid ning Instruct-ERICu tulemuslikkus vaadatakse ametlikult läbi iga viie aasta tagant kooskõlas 5. lisaga, et aidata teha kindlaks ühisinvesteeringu väärtus ja mõju, tulevase rahastamise ulatus ja vorm ning edaspidine konsortsiumi kuulumine.

2. Nõukogu vastutab läbivaatamise nõuete ja ajakava heakskiitmise eest.

3. Direktor vastutab Instructi keskuste, sõltumatu teadusnõukogu ja vajaduse korral muude esitatud andmete alusel läbivaatamise aruande koostamise ja esitamise eest. Instruct-ERICu tulevased investeeringud ja liikmetelt artikli 10 kohaselt nõutavad rahalised panused määratakse kindlaks nende läbivaatamiste tulemuste alusel ja kinnitatakse viieks aastaks ning neid ei muudeta läbivaatamiste vahelisel ajal ilma nõukogu üksmeelse heakskiiduta artikli 13 kohaselt.

4. Nõukogu kehtestab läbivaatamise ajakava nii, et tulemused on liikmetele kättesaadavad piisava ajavaruga enne järgmise viieaastase rahastamisperioodi algust.

2. PEATÜKK

LIIKMESTAATUS

Artikkel 6

Liikmestaatus

1. Kooskõlas nõukogu määruses (EÜ) nr 723/2009 sätestatuga võivad Instruct-ERICu liikmeks saada järgmised üksused:

a) Euroopa Liidu liikmesriigid (edaspidi „liikmesriigid“);

b) Euroopa Liiduga assotsieerunud riigid (edaspidi „assotsieerunud riigid“);

c) kolmandad riigid, kes ei ole assotsieerunud riigid (edaspidi „kolmandad riigid“);

d) valitsustevahelised organisatsioonid.

Liikmete ja vaatlejate vastuvõtmise tingimused on sätestatud artiklis 7.

2. Instruct-ERICu liikmeks peab olema vähemalt üks ELi liikmesriik ja kaks muud riiki, mis on kas ELi liikmesriigid või assotsieerunud riigid. Teised liikmesriigid, assotsieerunud riigid, kolmandad riigid ja muud kui assotsieerunud riigid ning valitsustevahelised organisatsioonid võivad ühineda igal ajal vastavalt artiklis 7 sätestatud menetlusele.

3. Liikmesriikidel ja assotsieerunud riikidel on nõukogus ühine häälteenamus kooskõlas ELi nõukogu muutmismäärusega (EÜ) nr 723/2009 ja põhikirja artikliga 13. Liikmed, vaatlejad ja neid esindavad üksused on loetletud I lisas.

Artikkel 7

Liikmete ja vaatlejate vastuvõtmine

1. Liikmesriigid ja assotsieerunud riigid, mitteassotsieerunud kolmandad riigid ja valitsustevahelised organisatsioonid võivad taotleda igal ajal võrdsetel tingimustel Instruct-ERICu liikmestaatust. Uute liikmete vastuvõtmise tingimused on järgmised:

a) liikmestaatuse taotlejad esitavad kirjaliku taotluse nõukogu esimehele;

b) taotluses tuleb kirjeldada seda, kuidas aitab taotleja kaasa artiklis 4 kirjeldatud Instruct-ERICu eesmärkidele ja tegevusele ning kuidas ta kavatseb täita artiklis 10 kirjeldatud kohustusi;

c) uute liikmete vastuvõtmiseks on vaja nõukogu heakskiitu kooskõlas artikliga 13; ja

d) liikmed kohustuvad säilitama Instruct-ERICu liikmestaatuse vähemalt viis aastat.

2. Artiklis 6 loetletud üksused, kes soovivad Instruct-ERICu tegevuses osaleda, kuid ei saa veel liikmeks astuda, võivad taotleda vaatlejastaatust. Vaatlejate vastuvõtmise tingimused on järgmised:

a) vaatleja võetakse vastu kaheks aastaks. Vaatleja võib taotleda vaatlejastaatuse pikendamist ühe aasta võrra;

b) vaatlejastaatusele kandideerijad esitavad kirjaliku taotluse nõukogu esimehele; Taotluses esitatakse liikmeks saamise ajakava ja peamised sammud teel liikmestaatuse poole. Vaatlejad võivad taotleda igal ajal liikmestaatust.

Artikkel 8

Liikme- või vaatlejastaatusest loobumine

1. Pärast vähemalt kaheaastast liikmeks olemist võib liige oma liikmestaatusest Instruct-ERICus igal ajal loobuda, teavitades nõukogu sellest kirjalikult vähemalt kuus kuud ette. Kui teade esitatakse aasta 30. juuniks, jõustub loobumine sama eelarveaasta lõpus, millal teade esitati, nimelt 31. detsembril. Kui teade esitatakse pärast 30. juunit, on liige kohustatud maksma liikmemaksu ja osalema Instruct-ERICu tegevuses, kuni loobumine jõustub järgmise aasta 31. detsembril. Kui liikmestaatus on lõpetatud, täiendavaid liikmemakse enam maksta ei tule.

2. Liige, kes loobub oma liikmestaatusest, jätkab osalemist Instruct-ERICu tegevuses ja panustamist Instruct-ERICu eelarvesse kuni loobumise jõustumiseni. Enne loobumist tuleks kindlaks teha loobuva liikme juures olevad Instruct-ERICu ostetud varad, täpsustada omandiõigus ja vajaduse korral varad Instructi peakontorisse tagastada.

3. Liikmel, kes liikmestaatusest loobub, ei ole õigust tehtud osamaksete tagastamisele ega hüvitamisele ega õigust Instruct-ERICu varale.

4. Vaatleja võib vaatlejastaatusest loobuda igal ajal, teavitades nõukogu sellest kirjalikult.

Artikkel 9

Liikme- või vaatlejastaatuse lõpetamine

1. Nõukogul on õigus lõpetada liikme liikmestaatus, kui kooskõlas artikliga 13 on täidetud järgmised tingimused:

a) liige on tõsiselt rikkunud üht või mitut käesolevast põhikirjast tulenevat kohustust; ja

b) liige ei ole kõnealust rikkumist heastanud kuue kuu jooksul pärast selle kohta teate saamist.

2. Enne otsuse tegemist antakse liikmele võimalus esitada oma seisukohad nõukogule. Liige, kelle liikmestaatus lõpetatakse, jätkab osalemist Instruct-ERICu tegevuses ja panustamist Instruct-ERICu eelarvesse kuni liikmestaatuse lõpetamise jõustumiseni.

3. Pärast lõpetamisotsuse tegemist ei ole liikmel õigust tehtud osamaksete tagastamisele ega hüvitamisele ega õigust Instruct-ERICu varale.

4. Nõukogu võib lõpetada vaatleja osalemise nõukogus igal ajal, teatades sellest kirjalikult, kui vaatleja ei täida enam Instruct-ERICu põhikirjas sätestatud eesmärke.

3. PEATÜKK

LIIKMETE JA VAATLEJATE ÕIGUSED JA KOHUSTUSED

Artikkel 10

Liikmed

1. Liikmel on õigus:

a) osaleda nõukogus hääleõigusega, nagu on määratud kindlaks artiklis 13;

b) saada juurdepääsumenetluse kohaselt ligipääs Instructi keskuste taristule, osaleda koolitustes ja õpitubades ning muus tegevuses; ja

c) kasutada Instruct-ERICu kaubamärki kokkulepitud kaubamärgisuuniste kohaselt.

2. Iga liige:

a) maksab 2. lisas kindlaksmääratud või artikli 13 kohaselt nõukogu poolt heakskiidetud muu mehhanismi alusel arvutatud iga-aastast liikmemaksu;

b) määrab kuni kaks esindajat, kes esindavad liiget nõukogus;

c) annab oma esindajatele täielikud volitused hääletada nõukogu koosolekutel tõstatatud ja päevakorras olevate küsimuste üle, rakendades reeglit, et igal liikmel on üks hääl;

d) annab endast parima, et toetada majutatavat Instructi keskust, vastavalt sisekontrolli- ja investeerimismenetlustele, et võimaldada täita talle määramisel pandud kohustusi. Need kohustused sätestatakse üksikasjalikult Instructi keskust majutava institutsiooni ja Instruct-ERICu vahelises teenindustaseme kokkuleppes;

e) nõustub, et liige peaks majutama Instructi keskust kooskõlas 3. lisaga (Instructi keskuste läbivaatamise kriteeriumid) ja vastavalt artiklis 15 sätestatule; ja

f) võtab vastu ühtlustatud standardid riiklike ressursside ja vahendite väljatöötamise ja rakendamise valdkonnas.

Artikkel 11

Vaatlejad

1. Vaatlejal on järgmised õigused:

a) saada nõukogu dokumente, osaleda ilma hääleõiguseta nõukogu koosolekutel ja neil sõna võtta;

b) määrata kuni kaks esindajat, kes võivad esindada vaatlejat nõukogus.

c) vaatleja võib taotleda juurdepääsu Instruct-ERICule samadel alustel nagu kasutajad, kes ei ole Instruct-ERICu liikmed, nagu on sätestatud artikli 25 lõikes 5.

Artikkel 12

Kolmandad isikud

Innovaatiliste struktuuribioloogia taristute arendamise ja rakendamise stimuleerimiseks loob Instruct-ERIC ühendused kolmandate isikutega, kes pakuvad erialateadmisi või oskusteavet. Partnerlused põhinevad lepingutel, milles kirjeldatakse täpselt kokkulepitud töö tegemist või teenuste osutamist.

4. PEATÜKK

INSTRUCT-ERICu JUHTIMINE JA TÖÖ TEOSTAMINE

Artikkel 13

Nõukogu

1. Vastavalt käesoleva põhikirja sätetele vastutab nõukogu Instruct-ERICu üldjuhtimise ja järelevalve eest. Nõukogu koosneb liikmete esindajatest (artikkel 6). Igal liikmel on üks hääl, kusjuures kõik hääled on võrdsed. Artikli 13 lõike 5 kohaselt loetakse, et hääletuselt puuduvad või hääletamisest keeldunud liikmed ei hääleta.

2. Nõukogu koosolekutel osalevatel vaatlejatel hääleõigust ei ole.

3. Esimees kutsub nõukogu kokku vähemalt kaks korda kalendriaastas või vähemalt kolme liikme taotluse alusel mis tahes ajal.

4. Nõukogu koosolek on otsustusvõimeline, kui koosolekul on kohal vähemalt kaks kolmandikku liikmetest ja nad annavad endast parima, et saavutada konsensust.

5. Nõukogus on liikmesriikidel ja assotsieerunud riikidel alati ühiselt häälteenamus. Kui vähem kui pool kohalolevatest ja hääletavatest liikmetest on kas liikmesriigid või assotsieerunud riigid, siis kuulub nendele liikmetele ühiselt 51 % Instruct-ERICu häältest, kusjuures selline hääleõigus jaguneb nimetatud liikmete vahel võrdselt. Ülejäänud hääleõigus jaguneb võrdselt muude kohal olevate ja hääletavate liikmete vahel, kes ei ole liikmesriigid ega assotsieerunud riigid. Kui selline olukord tekib, osutab viide ühele häälele artikli 13 lõikes 1 ühe liikme poolt kasutatavale hääleõigusele kooskõlas artikli 13 lõikega 5.

6. Järgmiste otsuste tegemiseks on vaja kohal olevate ja hääletavate liikmete ühehäälset heakskiitu:

a) liikmetelt nõutavate rahaliste sissemaksete arvutusmudeli muutmine ja liikme mitterahalise panuse heakskiitmine töötajate toetamiseks Instructi peakontoris, nagu on kirjeldatud 2. lisas;

b) vastavalt määruse (EÜ) nr 723/2009 artikli 11 nõuetele ettepanekud muuta Instruct-ERICu põhikirja ja nende esitamine Euroopa Komisjonile heakskiidu saamiseks;

c) liikmetelt väljaspool artiklis 5 määratud perioodi nõutavate rahaliste sissemaksete muutmine;

d) valitsusvaheliste organisatsioonide sissemaksete kehtestamine kooskõlas 2. lisaga.

7. Järgmiste otsuste tegemiseks on vaja kohal olevate ja hääletavate liikmete häälte kahekolmandikulist enamust kooskõlas artikli 13 lõikes 5 sätestatud nõuetega;

a) kandidaatide esitamise järel hääletavate liikmete esindajate hulgast nõukogu esimehe valimine;

b) direktori ametissenimetamine ja ametist vabastamine;

c) uute liikmete ja vaatlejate vastuvõtmine;

d) liikmete ja vaatlejate väljaarvamine kooskõlas artikliga 9;

e) Instructi keskuste heakskiitmine või väljaarvamine vastavalt käesoleva põhikirja 3. lisas sätestatud kriteeriumidele;

f) Instruct-ERICu tegevuse lõpetamine kooskõlas artikliga 30;

g) Instruct-ERICu juhtorganite, allkomiteede ja töörühmade tegevuse kodukorra vastuvõtmine ja vajaduse korral muutmine.

8. Kõigi muude otsuste tegemiseks on vaja kohal olevate ja hääletavate liikmete lihthäälteenamust kooskõlas artikli 13 lõikes 5 sätestatud nõudega. Lihthäälteenamus tähendab rohkem kui poolt kohal olevate ja hääletavate liikmete antud häältest.

Artikkel 14

Direktor

1. Nõukogu nimetab direktori ametisse avaliku konkursi järel ja võib direktori ametist vabastada vastavalt artiklile 13. Nimetatud kandidaadi valimine toimub 4. lisas sätestatud protsessi kohaselt.

2. Nagu on nõutud ERICu määruse (EÜ) nr 723/2009 artiklis 12, on direktor Instruct-ERICu juriidiline esindaja ja tal on volitused sõlmida kooskõlas nõukogu otsustega lepinguid ning teha vajaduse korral muid õiguslikke ja haldusmenetlusi. Direktori töökoht on Instructi peakontoris ja tema ülesanne on Instruct-ERICu igapäevane juhtimine, sealhulgas peakontori töötajate juhtimine. Direktor vastutab nõukogu otsuste elluviimise ja nõukogule aruandmise eest.

3. Direktori ametiaeg on viis aastat, nõukogu heakskiidul võib seda pikendada veel viieks aastaks, mille võib nõukogu seadusliku otsusega korral igal ajal varem lõpetada.

4. Direktor vastutab strateegia väljatöötamise ja sõltumatu teadusnõukogu, Instructi keskuste, keskuste üldkoosoleku ja muute sobilike allikate andmete alusel koostatud ettepanekute nõukogule esitamise eest. Direktor vastutab varasemate saavutuste ja tulevikuplaanide kohta üksikasjaliku aruande koostamise ja esitamise eest, aitamaks teavitada Instruct-ERICu investeeringute üldisest kvaliteedist, mõjust, tootlikkusest ja sellest, kas liikmed peaksid tema tegevuse toetamist järgmisel viiel aastal jätkama.

5. Direktor vastutab Instruct-ERICu tegevuse toetamiseks täiendavate rahastamisallikate kindlakstegemise eest artiklis 4 nimetatud piiratud majandustegevuse raames.

6. Direktor määrab ametisse Instructi peakontori töötajad.

7. Kui direktori ametikoht jääb vabaks, esindab Instruct-ERICut tsiviilasjades nõukogu esimees. Sellisel juhul võib nõukogu määrata kuni uue direktori ametissenimetamiseni talle asendaja, määrates kindlaks tema volitused ja ülesanded.

Artikkel 15

Instructi keskused ja keskuste üldkoosolek

1. Instructi keskused asuvad liikmesriikides või valitsustevaheliste organisatsioonide juriidiliste isikute juures ning pakuvad taristut ja teadmisi Instruct-ERICu ülesannete täitmise ja tegevuse toetamiseks.

2. Uued Instructi keskused valib nõukogu sõltumatu vastastikuse eksperdihindamise abil, kasutades nõukogu sätestatud kriteeriume, nagu on ette nähtud 3. lisas.

3. Instructi keskuseid hinnatakse vähemalt üks kord iga viie aasta tagant sõltumatu vastastikuse eksperdihindamise abil, milles võetakse arvesse sõltumatu teadusnõukogu andmeid, võttes võrdlusaluseks nõukogu kehtestatud kriteeriumid ja peamised tulemusnäitajad, mida ajakohastatakse iga viie aasta tagant, nagu on sätestatud 3. lisas.

4. Instructi keskuste töötajad, kelle Instructi keskuse koordinaator nimetab esindajaks juurdepääsu, koolituse ja võrgustike loomisega seotud tegevuses, saavad kokku keskuste üldkoosolekul, mis pakub keskustele platvormi küsimuste arutamiseks ja nõu andmiseks Instructi täitevkomiteele ja nõukogule Instructi tegevuse arendamise ja teostamise kohta. Keskuste üldkoosolekul ei ole täidesaatvat võimu.

5. Keskuste üldkoosolek tuleb kokku vähemalt kord aastas täitevkomitee taotlusel.

Artikkel 16

Täitevkomitee

1. Nõukogu nimetab ametisse täitevkomitee, kes abistab direktorit tema ülesannete täitmisel.

2. Täitevkomitee koosneb kuni kümnest isikust, kes valitakse Instructi keskustest; täitevkomiteed juhib direktor. Nõukogu kutsub nii liikmeid kui ka keskuste üldkoosolekut üles esitama kaks esindaja kandidaati nende vastavatest Instructi keskustest. Nõukogu nimetab täitevkomitee liikmed ametisse kaheks aastaks; ametiaega võib üks kord veel kaheks aastaks pikendada, kuid selle saab ka varem seaduslikult lõpetada. Nõukogu tagab, et täitevkomitee koosseisuga seoses saavutatakse keskuste võrdne esindatus.

3. Direktor kutsub kokku täitevkomitee koosolekud ja juhatab neid. Täitevkomitee tuleb igal aastal kokku vähemalt korra kvartalis. Koosolekud võivad toimuda silmast silma, telefoni teel või muude praktiliste vahendite abil, mille direktor on eelnevalt kokku leppinud. Koosolekute kuupäevad määratakse ette kindlaks ja avaldatakse eelnevalt iga eeloleva tegevusaasta kohta, tavaliselt vähemalt kahenädalase etteteatamisega. Direktor teeb täitevkomiteele ülesandeks saavutada Instruct-ERICu tegevusega tulemusi, nagu nõukogu on kindlaks määranud.

4. Direktor teeb täitevkomiteele ülesandeks tegeleda kõigi üldiste küsimustega, sealhulgas nõukogule ettepanekute koostamine Instruct-ERICuga seotud iga-aastaste töökavade kehtestamise ja muutmise kohta ning teadustaristu teenuste ühtsuse, järjepidevuse ja stabiilsuse tagamine.

5. Täitevkomitee vastutab järgmise eest:

a) direktorile teabe esitamine Instruct-ERICu poliitiliste eesmärkide täitmise ja tegevuskavade rakendamise kohta;

b) nõuandekomiteede koosseisu järelevalve. Nõukogu kiidab nõuandekomitee liikmete ametissenimetamise heaks kooskõlas artikliga 13;

c) Instructi peakontori töö tulemuste kohta teabe esitamine;

d) väliste osaliste, foorumite ja konverentside kokkukutsumine ning konkreetsete huvirühmade esinduste vastuvõtmine, et täita vajadust mööda oma osa direktori toetamisel ja abistamisel;

e) taotluse või juhiste kohaselt aruannete koostamine direktorile ja mis tahes muule asutusele või organisatsioonile;

f) projektikonkursside kaudu rahastamisvõimaluste kindlakstegemine, et koordineerida Instructi keskusi esitatavate ettepanekute koostamisel, ja

g) nende Instructi projektide elluviimine, mida rahastatakse väljastpoolt Instruct-ERICut, mis on kooskõlas Instructi strateegiliste eesmärkidega ja mida toetab üks või mitu Instructi keskust. Projektide jaoks, mis võivad viia tähelepanu põhitegevusest eemale, on vaja nõukogu heakskiitu.

Artikkel 17

Sõltumatu teadusnõukogu

1. Sõltumatu teadusnõukogu luuakse, et nõustada nõukogu kõigis Instruct-ERICuga seotud teadus- ja strateegilistes küsimustes. Sõltumatu teadusnõukogu hindab Instructi keskuste tegevust, et anda nõukogule soovitusi selle kohta, millised uurimisasutused tuleks Instructi keskustena heaks kiita või keskuste nimekirjast kustutada, ning nõu edusammude tegemise ja edasiste strateegiliste ja teaduseesmärkide, vajaduste ja võimaluste kohta, võttes arvesse üldist olukorda.

2. Sõltumatu teadusnõukogu koosneb viiest kuni kaheksast teadlasest ja tehnilisest eksperdist, kelle nimetab ametisse nõukogu. Sõltumatu teadusnõukogu valib oma liikmeste hulgast lihthäälteenamusega eesistuja. Ametisse nimetatud eesistuja volitused pikenevad automaatselt, et ta saaks eesistumisaja jooksul ametiülesandeid täita. Sõltumatu teadusnõukogu liikmed ei osale vahetult Instruct-ERICu juhtimises ja on üldjuhul väljastpoolt Euroopat pärit eksperdid. Sõltumatu teadusnõukogu liikmete nimetamiseks võib nõukogule ettepanekuid teha direktor. Enne arutelu nõukogus tuleks teatada kõigist võimalikest huvide konfliktidest. Sõltumatu teadusnõukogu liikmed nimetatakse ametisse kolmeks aastaks ja seda aega võib ühe korra ühe kuni kolme aasta võrra pikendada. Sõltumatu teadusnõukogu liikmed allkirjastavad hiljemalt kolmkümmend päeva pärast nende ametissenimetamist või enne mis tahes konfidentsiaalse teabe vahetamist, sõltuvalt sellest, kumb toimub varem, konfidentsiaalsuskokkuleppe.

3. Sõltumatu teadusnõukogu tuleb kokku vähemalt korra aastas, et hinnata Instruct-ERICus tema teadusvisiooni elluviimiseks ja muude ülesannete täitmiseks tehtud üldisi teaduslikke ja strateegilisi edusamme.

4. Instruct-ERIC hüvitab sõltumatu teadusnõukogu liikmetele mõistlikud reisi- ja majutuskulud vastavalt nõukogu juhistele.

Artikkel 18

Instructi rühmad

1. Nõukogu võib moodustada muidki komiteesid, töörühmi ja nõuandekogusid, kui ta peab seda vajalikuks, ning määrata kindlaks nende ülesanded ja volitused.

Artikkel 19

Instruct-ERICu peakontor ja töötajad

1. Instructi peakontor tegeleb Instruct-ERICu igapäevase tegevuse keskse juhtimisega. Ta toetab Instruct-ERICu igapäevast juhtimist, tegeledes sealhulgas nõukogu abistamisega. Selle moodustab ja seda juhib direktor, nagu on sätestatud artiklis 14.

2. Instructi peakontor

a) tegeleb vajaliku igapäevase haldus- ja finantsjuhtimisega ning annab direktori kaudu nõukogule aru;

b) koordineerib keskselt Instructi keskuste läbiviidavat Instruct-ERICu tegevust ja pakub võimaluse korral Instructi keskustele toetavaid ressursse;

c) arendab edasi, ajakohastab ja hoiab alal taristu korraldust, menetlusi, dokumente, teabevahetust ning tagab, et Instruct-ERIC säilitab suutlikkuse osutada tulemuslikult kvaliteetseid teenuseid ja teha kvaliteetset tööd.

3. Nõukogu heakskiidu korral võivad Instruct-ERICu peakontoris töötada Instructi keskustest lähetatud töötajad, moodustades funktsionaalse seose Instructi peakontori ja Instructi keskuste vahel.

5. PEATÜKK

RAHASTAMINE

Artikkel 20

Eelarvepõhimõtted ja raamatupidamine

1. Instruct-ERICu eelarveaasta on kalendriaasta.

2. Direktor esitab nõukogule iga-aastase prognoosi ja kulud, mis arvutatakse iga eelarveaasta eelarves sisalduva prognoosi alusel.

3. Instruct-ERICu raamatupidamist auditeerib sõltumatu auditeerimisasutus kooskõlas kohaldatava õiguse ja eeskirjadega. Auditiaruanded esitatakse nõukogule koos aruandega Instruct-ERICu tegevuse ja finantsjuhtimise kohta.

4. Instruct-ERIC tegutseb usaldusväärse finantsjuhtimise põhimõtete kohaselt ja täidab kohaldatava õiguse kohaseid raamatupidamisaruannete koostamist, esitamist, auditeerimist ja avaldamist käsitlevaid nõudeid.

5. Instruct-ERIC peab oma majandustegevuse kulude ja tulude üle eraldi raamatupidamisarvestust.

Artikkel 21

Vastutus

1. Instruct-ERIC vastutab oma võlgade eest.

2. Liikmed ei vastuta ühiselt Instruct-ERICu võlgade eest.

3. Iga liikme finantsvastutus Instruct-ERICu võlgade ja kohustuste eest piirdub tema vastavate sissemaksetega Instruct-ERICusse vastavalt 2. lisale.

4. Instruct-ERIC kindlustab ennast nõuetekohaselt Instruct-ERICu loomise ja toimimisega seotud riskide vastu.

6. PEATÜKK

ARUANDMINE KOMISJONILE

Artikkel 22

Aruandmine komisjonile

1. Instruct-ERIC koostab iga-aastase tegevusaruande eelkõige oma teadusliku, korraldusliku ja finantstegevuse kohta. Aruande koostab direktor täitevkomitee abiga; aruande kiidab heaks nõukogu ning see edastatakse komisjonile ja asjaomastele ametiasutustele kuue kuu jooksul pärast vastava eelarveaasta lõppu. Pärast heakskiitmist tehakse aruanne Instruct-ERICu veebisaidil avalikult kättesaadavaks.

2. Instruct-ERIC teatab Euroopa Komisjonile kõigist asjaoludest, mis ähvardavad seada tõsisesse ohtu Instruct-ERICu ülesannete täitmise või takistavad Instruct-ERICut ERICu määruses sätestatud nõuete järgimisel.

7. PEATÜKK

PÕHIMÕTTED

Artikkel 23

Üldsätted

1. Instruct-ERIC järgib ja ajakohastab põhimõtteid, mis hõlmavad Instruct-ERICu toimimisega seotud korda ja protsesse vastavalt määruse (EÜ) nr 723/2009 artiklile 10. Poliitikadokumente hoitakse Instructi peakontoris ja need on üldsusele kättesaadavad Instruct-ERICu veebisaidil.

Artikkel 24

Hankepõhimõtted ja maksuvabastused

1. Nõukogu kiidab heaks üksikasjalikud hankemenetluseeskirjad ja -kriteeriumid, mida Instruct-ERIC on kohustatud järgima. Hankepõhimõtetes kohaldatakse läbipaistvuse, proportsionaalsuse, vastastikuse tunnustamise, võrdse kohtlemise ja mittediskrimineerimise põhimõtteid.

2. Käibemaksu- ja aktsiisimaksuvabastused, mis põhinevad nõukogu 28. novembri 2006. aasta direktiivil 2006/112/EÜ, mis käsitleb ühist käibemaksusüsteemi, (1) ja on kooskõlas nõukogu 15. märtsi 2011. aasta rakendusmäärusega (EL) nr 282/2011, millega sätestatakse ühist käibemaksusüsteemi käsitleva direktiivi 2006/112/EÜ rakendusmeetmed, (2) ja nõukogu 16. detsembri 2008. aasta direktiiviga 2008/118/EÜ, mis käsitleb aktsiisi üldist korda ja millega tunnistatakse kehtetuks direktiiv 92/12/EMÜ, (3) piirduvad Instruct-ERICu ja Instruct-ERICu liikmete ametlikult ja üksnes Instruct-ERICule kasutamiseks ostetud kaupade ja teenustega ning need ostud peavad olema tehtud vaid Instruct-ERICu mittetulundusliku tegevuse jaoks kooskõlas tema toimimisega. Käibemaksu- ja aktsiisimaksuvabastus piirdub ostudega, mille väärtus ületab 300 eurot.

Artikkel 25

Juurdepääsupõhimõtted

1. Iga liige, kes majutab üht või enamat Instructi keskust, pakub eduka(te)le taotleja(te)le heakskiidetud juurdepääsumenetluse kohaselt juurdepääsu taristule. Iga Instructi keskus määrab kindlaks oma taristumahu selle osa, mis tehakse kättesaadavaks Instructi heakskiidetud juurdepääsu saanud projektidele. Heakskiidu Instruct-ERICu juurdepääsu ettepanekutele annab juurdepääsukomitee, lähtudes rahvusvahelisest eksperdihindamisest, milles võetakse eelkõige arvesse teaduse tipptaset, pidades silmas ka tehnilist ja talitluslikku teostatavust.

2. Juurdepääsuteenuste osutamist kontrollib direktor, võttes arvesse

a) teaduslikku (vastastikust eksperdi)hinnangut projekti kohta;

b) osaleva(te) Instructi keskus(t)e koostatud logistilist hinnangut projekti tehnilise teostatavuse, eeldatava ajakava ja keskuses toimuva töö graafiku kohta; ning

c) Instructi keskuse ja Instructi peakontori kättesaadavaks tehtud rahalisi ja mitterahalisi vahendeid taotletava juurdepääsu toetamiseks ning eelkõige Instructile juurdepääsu võimalikkust Instructi keskuses, millele taotletakse juurdepääsu, ja Instructi peakontori hallatavate kesksete juurdepääsuvahendite piisavust.

3. Instruct-ERIC võtab kõigilt kasutajatelt vastu ettepanekuid saada juurdepääs Instruct-ERICu taristule.

4. Instruct-ERIC tagab, et liikmete asutustes tegutsevatele teadlastele antav avatud juurdepääs hõlmab juurdepääsu Instructi keskuste pakutavatele andmetele, vahenditele ja teenustele. Instruct-ERIC tagab, et liikmesriikide teadusasutustes tegutsevatele teaduritele antav avatud juurdepääs hõlmab juurdepääsu Instructi keskuste pakutavatele andmetele, vahenditele ja teenustele. Liikmetest pärit kasutajatel on õigus taotleda Instruct-ERICu rahastatavat juurdepääsu taristule, osalemist koolitustel, õpitubades, konverentsidel või muus tegevuses, mida Instruct-ERIC pakub ja toetab. Juurdepääsu andmetele ja vahenditele reguleeritakse andmehaldust ja bioloogilisi tooteid käsitlevate konsortsiumi Instruct-ERIC põhimõtetega ning koostöö puhul kõigi kasutajate vahelise kokkuleppega vastavalt artiklile 27.

5. Muud kui liikmest pärit kasutajad võivad taotleda juurdepääsu ettepanekute süsteemi kaudu. Akadeemiliste või konkurentsieelsete teadusuuringute puhul nõutakse juurdepääsu eest akadeemilist tasu. Akadeemilist tasu võidakse nõuda ka valitsustevahelise organisatsiooni kaudu juurdepääsu taotlevatelt mitteärilistelt kasutajatelt, kes ei asu liikme alal.

6. Kasutajatelt, kes taotlevad juurdepääsu Instructi taristule teatavate konfidentsiaalsusnõuete täitmist eeldavate teadusuuringute tegemiseks, nõutakse juurdepääsu eest teenustasu. Sel juhul kuuluvad juurdepääsu tulemusel saadud andmed kasutajale ja puudub kohustus neid avalikustada või avaldada.

7. Juurdepääsu eesõigus antakse alati liikmetele.

8. Kasutajad, kes pääsevad konsortsiumi Instruct-ERIC taristule juurde teatavate konfidentsiaalsusnõuete täitmist mitte eeldavate teadusuuringute tegemiseks, nõustuvad juurdepääsu tulemusel saadud andmed avaldama ja üldsusele kättesaadavaks tegema.

Artikkel 26

Teabe levitamise põhimõtted

1. Instruct-ERIC soodustab teadusuuringuid ning toetab üldjuhul võimalikult vaba juurdepääsu teadusandmetele. Sellest põhimõttest sõltumata propageerib Instruct-ERIC kõrgetasemelist uurimistegevust ning toetab koolituste kaudu parimatele tavadele tuginevat teaduskultuuri.

2. Instruct-ERIC innustab üldiselt teadlasi oma uurimistulemusi üldsusele kättesaadavaks tegema ja palub kõigil kasutajatel Instruct-ERICut vastavalt tunnustada.

3. Teabe levitamise põhimõtetes kirjeldatakse eri sihtrühmi, kelleni jõudmiseks Instruct-ERIC kasutab mitmesuguseid kanaleid, nt veebiportaale, uudiskirju, õpikodasid, osalemist konverentsidel ning artikleid ajakirjades, ajalehtedes ja sotsiaalmeedias.

4. Instruct-ERICu toetatud tegevusest tulenevates väljaannetes tuleks tunnustada Instruct-ERICu töötajate tuge ja katsevahendite kasutamist.

Artikkel 27

Andmehaldust, intellektuaalomandit ja bioloogilisi tooteid käsitlevad põhimõtted

1. Üldiselt soositakse avatud allikate ja avatud juurdepääsu põhimõtteid.

2. Kõik Instruct-ERICu tegevuse tulemusena loodud andmed peaksid eelkõige jääma neid loonud teadlase või tema tööandjast asutuse omandisse. Sõltuvalt eelnevatest kohustustest muu hulgas mitmesuguste toetusi rahastavate ja muude asutuste ning muude kolmandate isikute ees, võib Instructi taristu kasutajate puhul olla enne töö algust vajalik intellektuaalomandi õigusi käsitlevate lepingute olemasolu. Kasutajate intellektuaalomandi kaitse eest vastutavad ainuüksi kasutajad ise.

3. Kui juurdepääsu Instruct-ERICu taristule võimaldatakse koostööprojektide jaoks, lepivad kasutajad enne juurdepääsuga seotud töö alustamist kokku katseandmete või materjalide kuulumises ühisesse omandisse. Kõigi koostöös osalevate kasutajate ühise intellektuaalomandi kaitse eest vastutavad kasutajad ise.

4. Instruct-ERIC pakub tema taristu kasutajatele (andmehaldust ja bioloogilisi tooteid käsitlevate põhimõtete kujul) juhiseid selle tagamiseks, et teadusuuringud, milleks kasutatakse Instruct-ERICu kaudu kättesaadavaks tehtud materjali, tehakse sellisel moel, et järgitakse vastuvõtva riigi õigusaktidele ja eeskirjadele vastaval määral andmeomanike õigusi ja üksikisikute privaatsust, ning konsortsiumi tegevuse tulemusel loodud andmete ja vahendite omandiline kuuluvus on selgesti kindlaks määratud.

5. Instruct-ERIC tagab, et kasutajad on nõus juurdepääsutingimustega ning teadusandmete salvestamisel ja töötlemisel rakendatakse sobivaid turvameetmeid.

6. Nõukogu määrab kindlaks väidetavate turvarikkumiste, konfidentsiaalse teabe avalikustamiste ja muude teadusandmetega seotud eetikaküsimuste uurimise protsessi.

7. Iga eksperimenditehnoloogia uuendus, mis tuleneb teadusrajatise kasutamisest Instructi tegevuse jaoks, jääb vastuvõtva teadusrajatise omandiks, tingimusel, et ta võtab kohustuse pakkuda seda oma vastava suutlikkuse uut võimalikku täiustust kõigile tulevastele kasutajatele. Juhul kui kasutaja täitis arendustöös märkimisväärset osa, peaksid pooled leppima kokku võimaliku kasutatava töö ühises akrediteerimises.

Artikkel 28

Töölevõtmise põhimõtted

1. Instruct-ERIC võib tööle võtta töötajaid, kelle nimetab ametisse ja vabastab ametist direktor.

2. Nõukogu kiidab töökava heakskiitmise käigus heaks direktori koostatud personalikava.

3. Direktor annab nõukogule eelnevalt teavet vabade ametikohtade ja personalikava kohta. Nõukogu otsustab, milliste ametikohtade täitmiseks valitud kandidaadid ta peab heaks kiitma.

4. Instruct-ERICu töötajate valimine toimub läbipaistvalt, mittediskrimineerivalt ning võrdseid töövõimalusi ja eeliskohtlemise põhimõtteid austades vastavalt kohaldatavale tööõigusele. Kui pakutakse töölepinguid, järgitakse neis selle riigi õigusakte, kus töötajad tööle võetakse.

8. PEATÜKK

TEGEVUSE KESTUS, TEGEVUSE LÕPETAMINE, VAIDLUSED, LOOMISSÄTTED

Artikkel 29

Kestus

1. Instruct-ERIC luuakse määramata ajaks. Selle tegevus võidakse lõpetada vastavalt artiklile 30.

Artikkel 30

Tegevuse lõpetamine

1. Instruct-ERICu tegevus lõpetatakse nõukogu otsusega vastavalt artiklile 13.

2. Pärast seda, kui on vastu võetud otsus Instruct-ERICu tegevuse lõpetamise kohta ja veelkord pärast Instruct-ERICu sulgemist, teatab Instruct-ERIC sellest otsusest viivitamata ja igal juhul hiljemalt kümne päeva jooksul Euroopa Komisjonile.

3. Pärast Instruct-ERICu võlgade tasumist järele jäänud varad jagatakse liikmete vahel proportsionaalselt, vastavalt nende kogunenud iga-aastasele osalustasule Instruct-ERICus. Pärast tegevuse lõpetamist allesjäänud kohustused, sealhulgas Instruct-ERICu varad, jagatakse liikmete vahel proportsionaalselt, vastavalt nende kogunenud iga-aastasele osalustasule Instruct-ERICus, ületamata nende aastase osalustasu summat.

4. Instruct-ERIC lakkab eksisteerimast päeval, mil Euroopa Komisjon avaldab sellekohase teatise Euroopa Liidu Teatajas.

Artikkel 31

Kohaldatav õigus

1. Instruct-ERICu tegevuse suhtes kohaldatakse järgmisi õigusnorme järgmises järjestuses:

a) Euroopa Liidu õigus, eelkõige ERICu määrus ja otsused, millele on osutatud nimetatud määruse artikli 6 lõikes 1 ja artikli 11 lõikes 1;

b) vastuvõtva riigi õigus küsimustes, mida ei reguleerita või reguleeritakse ainult osaliselt Euroopa Liidu õigusega; ja

c) käesolev põhikiri ja selle rakenduseeskirjad.

Artikkel 32

Vaidlused

1. Liikmed teevad kõik endast oleneva selleks, et lahendada rahumeelsel viisil vaidlused, mis võivad tekkida seoses käesoleva põhikirja tõlgendamise või kohaldamisega.

2. Euroopa Liidu Kohus on pädev lahendama Instruct-ERICut käsitlevaid vaidlusi liikmete vahel, liikmete ja Instruct-ERICu vahel ning kõiki selliseid vaidlusi, milles EL on osaline.

Artikkel 33

Põhikiri

1. Põhikirja ajakohastatakse ja see tehakse avalikkusele kättesaadavaks Instruct-ERICu veebisaidil ja põhikirjajärgses asukohas.

2. Kõik põhikirja muudatused tehakse nõukogu ühehäälse otsusega kooskõlas artikliga 13 ja kohaldades määruse (EÜ) nr 723/2009 artiklis 11 kehtestatud sätteid ning selle vastuvõtmise menetlust.

Artikkel 34

Loomissätted

1. Vastuvõttev riik kutsub nõukogu asutamiskoosoleku kokku niipea kui võimalik, kuid hiljemalt 45 kalendripäeva jooksul pärast seda, kui jõustub komisjoni otsus Instruct-ERICu loomise kohta.

2. Vastuvõttev riik teatab asutajaliikmetele, kui enne asutamiskoosolekut peaks olema Instruct-ERICu nimel vaja teha konkreetseid kiireloomulisi õigustoiminguid. Kui asutajaliige ei esita vastuväiteid viie tööpäeva jooksul pärast teatamist, teeb vastuvõtva riigi nõuetekohaselt volitatud isik need õigustoimingud.

(1) Artikli 143 lõike 1 punkt g ja artikli 151 lõike 1 punkt b (ELT L 347, 11.12.2006, lk 1).

(2) Artiklid 50 ja 51 (ELT L 77, 23.3.2011, lk 1).

(3) ELT L 9, 14.1.2009, lk 12.

1. LISA Liikmete ja vaatlejate loetelu Käesolevas lisas on loetletud liikmed ja vaatlejad ning neid esindavad üksused. Direktor ajakohastab 1. lisa pärast liikmete või vaatlejate tagasiastumist või loobumist või vastuvõtmist. Liikmed Riik või valitsustevaheline organisatsioon Ametlik(ud) esindaja(d) Belgia Kuningriik Belgia teaduspoliitika amet (BELSPO) Tšehhi Vabariik. Haridus, noorsootöö- ja spordiministeerium (MSMT) Taani Kuningriik Taani teaduse, tehnoloogia ja innovatsiooni amet (DASTI) Prantsuse Vabariik Ministère de l’Éducation nationale de l’enseignement supérieur et de la recherché (MENESR) Iisraeli Riik Teadus-, tehnoloogia- ja kosmoseministeerium (MOST) Itaalia Vabariik Haridus-, ülikoolide ja teadusministeerium (MIUR) Madalmaade Kuningriik Madalmaade teadusuuringute organisatsioon (NWO – Nederlandse Organisatie voor Wetenschappelijk Onderzoek) Portugali Vabariik Instituto de Tecnologia Química e Biológica da Universidade Nova de Lisboa (ITQB-UNL) Slovaki Vabariik Haridus-, teadusuuringute- ja spordiministeerium Suurbritannia ja Põhja-Iirimaa Ühendkuningriik Ühendkuningriigi meditsiiniuuringute nõukogu (MRC UK)

Vaatlejad Riik või valitsustevaheline organisatsioon Ametlik(ud) esindaja(d) Kreeka Vabariik Teaduse ja tehnoloogia peasekretariaat (GSRT) Hispaania Kuningriik Ministerio de Economia y Competitividad (MINECO) Rootsi Kuningriik Rootsi teadusuuringute nõukogu (SRC) Euroopa Molekulaarbioloogia Laboratoorium (EMBL)

2. LISA Rahalised sissemaksed Põhimõtted Finantsmudel kirjeldab Instruct-ERICu rahaliste sissetulekute prognoose. Instruct-ERICu tegevuse esimesel viiel aastal kasutatakse allpool kirjeldatud põhimõtteid liikmete iga-aastase rahalise sissemakse arvutamiseks ja mitterahaliste panuste registreerimiseks. Nõukogu võib otsustada need põhimõtted läbi vaadata. 1. Iga liikmesriigi iga-aastane sissemakse koosneb liikmemaksust ja mitterahalisest panusest. 2. Rahaliste sissemaksete summade kohta esitab ettepaneku direktor, juhindudes täitevkomitee suunistest, kooskõlas artikli 16 lõikega 5, ja need kiidab heaks nõukogu vastavalt artiklile 13. 3. Rahaliste sissemaksetega toetatakse Instruct-ERICu tegevust. 4. Liikmete mitterahaliste panustega nende Instructi keskusesse tehtavate investeeringute kaudu, mida ei mõõdeta rahalises väärtuses, antakse Instructi keskusele rajatis, kattes sealhulgas üldised jooksvad kulud, ja Instruct-ERICu tegevuseks vajalik tugipersonal. 5. Instruct-ERICu vaatlejatelt ei nõuta muud panust kui koosolekutega seotud sõidukulude tasumine ja määratud Instruct-ERICu tegevuses osalemise toetamine. 6. Vaatlejad ja kolmandad isikud väljastpoolt Instruct-ERICu liikmeskonda võivad panustada Instruct-ERICusse vastavalt nõukogu heakskiidetud konkreetsetele lepingutele. 7. Instruct-ERIC peab saama iga-aastased sissemaksed kätte igal eelarveaastal vastavalt nõukogu sätestatud rahastamiskavale. 8. Iga liige kohustub maksma viie aasta liikmemaksu vastavalt artiklile 7 ja kooskõlas 3. lisas sätestatud Instructi läbivaatamise ajakavaga, ning lepib kokku tulevases rahastamises ja liikme kohustustes kooskõlas artikliga 10 ja 5. lisaga. Inflatsiooni tasakaalustamiseks suurendatakse sissemakseid igal aastal 2 %. Iga liikme rahaline sissemakse määratakse kindlaks vastavalt tema kuulumisele ühte kolmest sissemaksete alusel moodustatud rühmast. Rühmad (A, B ja C) omakorda määratakse kindlaks teaduse ja tehnoloogia valdkonnas tegutsevate teadlaste arvu (human resources in science and technology, HRST) alusel osakaaluna riigi kogu tööealisest elanikkonnast (1). Tasemeteks jagatud rühmad on: a. Rühm A (> 750 000 HRST-teadlast riigi rahvastikus) b. Rühm B (100 000–750 000 HRST-teadlast riigi rahvastikus) c. Rühm C (< 100 000 HRST-teadlast riigi rahvastikus) 9. Valitsusvaheliste organisatsioonide sissemaksed määratakse kindlaks igal üksikjuhtumil eraldi, nagu nõukogu vastavalt artiklile 13 kokku lepib, ja need ei ole väiksemad kui rühma C liikme miinimumtariif. 10. Rahalised sissemaksed määratakse kindlaks finantsmudeli kohaselt ja esimesel viiel aastal on need järgmised: rühm A: 100 000 eurot aastas; rühm B: 75 000 eurot aastas; rühm C: 50 000 eurot aastas, k.a inflatsiooniga kohandamine, mis on esitatud käesoleva lisa allolevas tabelis. 11. Liikmetel palutakse esitada kandidaate töötajate värbamiseks Instructi peakontorisse. Kandidaatide hulgas tehakse valik kooskõlas artikliga 28. Kõik palgakulud kannab kas Instruct-ERIC või liige. Viimasel juhul ja nõukogu sõnaselgel heakskiidul arvatakse mitterahaline panus iga-aastasest liikmemaksust maha. Instruct-ERICu iga liikme jaoks esimeseks viieks aastaks arvutatud rahalised sissemaksed (tuhandetes eurodes) on esitatud allpool: Iga-aastane rahaline sissemakse aasta 1 (tuh eurodes) aasta 2 (2 % inf) aasta 3 (2 % inf) aasta 4 (2 % inf) aasta 5 (2 % inf) Liikmesriik Rahvaarv kokku (miljonites) # Rühm HRST-teadlased(25–64 aastased; 2012) (*1) % HRST / rahvastik Miinimumsumma Täiendav sissemakse rühma alusel rahaline sissemakse kokku 5 aasta kogusumma UK 63 495 303 A 1 365 000 2,15 % 50 50 100,00 102,00 104,04 106,12 108,24 520,40 FR 65 276 983 A 930 000 1,42 % 50 50 100,00 102,00 104,04 106,12 108,24 520,40 IT 59 394 207 B 417 000 0,70 % 50 25 75,00 76,50 78,03 79,59 81,18 390,30 BE 11 094 850 B 159 000 1,43 % 50 25 75,00 76,50 78,03 79,59 81,18 390,30 NL 16 730 348 B 152 000 0,91 % 50 25 75,00 76,50 78,03 79,59 81,18 390,30 IL 7 870 000 B 125 920 1,60 % 50 25 75,00 76,50 78,03 79,59 81,18 390,30 CZ 10 505 445 C 91 000 0,87 % 50 0 50,00 51,00 52,02 53,06 54,12 260,20 PT 10 542 398 C 53 000 0,50 % 50 0 50,00 51,00 52,02 53,06 54,12 260,20 DK 5 614 000 C 47 000 0,84 % 50 0 50,00 51,00 52,02 53,06 54,12 260,20 450 650,00 663 676,26 689,79 703,58 3 382,63 Kulud, mis lisatakse mitterahalise panuse arvutamisse riigi kohta Arvutage iga oma riigis asuva Instructi keskuse puhul järgmised kulud võrdeliselt Instructi kasutajatele kättesaadavaks tehtud juurdepääsumäärale (tavaliselt 10–20 %, aga te peaksite teadma oma pakutavat juurdepääsumäära): a) mõõteriistade hooldus- ja teeninduskulud; b) teadusrajatise tööshoidmisega seotud personalikulud; c) muud jooksvad kulud (ehitiste põhikulud, elekter, vesi, majasisesed tugiteenused jne); d) nende rahastamiskõlblike põhivarade (uued ostud) või muude kui põhivarade kogu- või osaline väärtus, mis on Instructi taristuteenuse osutamiseks olulised. Kategooria A (>750 tuh HRST): lisamakse on 50 tuh; kategooria B (>100 tuh kuni 750 tuh HRST): lisamakse on 25 tuh; kategooria C (≤100 tuh HRST): lisamakse on 0. (1) Eurostat http://appsso.eurostat.ec.europa.eu/nui/show.do?wai=true&dataset=hrst_st_nfieocc (valdkond: täppisteadused, matemaatika ja arvutiõpetus; vanus: 25–64 aastat); IL-andmete allikas: www.oecd.org/sti/msti.htm ISCO-3 kategooriad % kogutööhõivest. (*1) HRST-andmed Eurostatilt: hrst_st_nfieocc 2012 data Töötavad kolmanda taseme kõrgharidusega HRST-teadlased vanuse, haridusvaldkonna ja eriala lõikes. (http://appsso.eurostat.ec.europa.eu/nui/submitViewTableAction.do) Teadus, matemaatika, andmetöötlus; 25–64aastased; 2012. aasta andmed Iisraeli (IL) andmed allikast www.oecd.org/sti/msti.htm, ISCO-3 kategooriad, % kogu töötavast elanikkonnast. # Rahvaarv: http://ec.europa.eu/eurostat/tgm/table.do?tab=table&init=1&plugin=1&pcode=tps00001&language=en

3. LISA Instructi keskuste läbivaatamise kriteeriumid Instructi keskused pakuvad taristut ja teadmisi ning määravad kindlaks Instruct ERICu põhiolemuse ja kujundavad seda. Nõukogu kaalub uute keskuste rajamist olemasolevate liikmete ettepanekute või avaldatud taotlusvoorudes liikmetelt saadud ettepanekute kaudu. Liikmete pakutud uute Instructi keskuste valimise kriteeriumid on järgmised: — selge kohustumine pakkuda juurdepääsu tehnoloogiatele ja vajalikule tehnilisele toele, mis on Instructi kontseptsioonis kesksel kohal ja tema edu seisukohast olulised; — maailma tippstandardite kohaste tehnoloogiliste/eksperditeadmiste pakkumine, teaduskoostöö varasemate saavutuste ja oma valdkonna teadustegevusse antud olulise panuse näitamine; — lisaväärtuse andmine olemasolevatele keskustele, nt originaalse tehnoloogilise lähenemise ja teadmiste pakkumisega või suurema suutlikkuse ja geograafilisest asukohast tuleneva parema juurdepääsu tagamisega; — kindel kohustus pakkuda kokkulepitud tasemel juurdepääsu, mis võimaldab Instruct-ERICu projekte sisse seada; — kinnitus taotleva keskuse riigilt või muult rahastamisasutuselt pakkuda Instructile vajalikku toetust (nt Instruct-ERICu liikmestaatuse kaudu, lepingu sõlmimisega keskuse kindlaksmääratud jooksvate kulude katmiseks); — integreerivate tehnoloogiliste lähenemisviiside kogemus, valmidus liituda üleeuroopalise koostööga (teadus) ja teha koostööd projektides, mis viivad edasi tehnilist arengut; — valmisolek järgida Instruct-ERICuga seotud projektides Instruct-ERICu põhimõtteid. Olemasolevate Instructi keskuste kaudu pakutud taristu kvaliteet, sealhulgas juurdepääsu põhimõtted ja kord vaadatakse läbi vähemalt üks kord iga viie aasta tagant sõltumatu vastastikuse eksperdihindamise käigus, arvestades sõltumatu teadusnõukogu andmeid, võttes võrdlusaluseks allpool esitatud kriteeriumid, ja nõukogu taotlusel kooskõlas artikliga 15. Nõukogu kiidab Instructi keskused heaks või jätab välja selle läbivaatamise alusel kooskõlas artikliga 13 ning muudab vajaduse korral juurdepääsu põhimõtteid. Olemasolevate Instructi keskuste tegevuse pikendamise kriteeriumid on järgmised: — keskus on pakkunud maailma tippstandardite kohaseid tehnoloogilisi/eksperditeadmisi ja suudab neid jätkuvalt pakkuda, näitab teaduskoostöö varasemaid saavutusi ja olulist panust oma valdkonna teadustegevusse; — keskus on taganud juurdepääsu tehnoloogiatele, mille järele on selge nõudmine teadusringkondades, pakkudes sealhulgas kvaliteetset eksperdituge; — keskus on osalenud Instructi koolitusprogrammis ja toetanud tegevust, mis annab Instruct-ERICule lisandväärtust; — keskus on järginud Instruct-ERICu põhimõtteid ja menetlusi.

4. LISA Direktori ametissenimetamine 1. Direktori kohustused ja vastutus Direktori kohustused ja vastutus Instruct-ERICu ees on järgmised: Strateegia — strateegiline juhtimine, mis suurendab Instructi partnerluse väärtust; — uute võimalike liikmete ja partnerite väljaselgitamine; — uute väliste rahastamisallikate kindlakstegemine ja saavutamine (nt Euroopa Liit); — liikmeks oleku kaudu tulevase põhirahastamise ettevalmistamine ja esitlemine. Juhtimine — Instructi igapäevase juhtimise järelevalve; — personalijuhtimise ja värbamise järelevalve Instructi peakontoris. Edendustöö — Instructi töö propageerimine kogu Euroopas ja rahvusvahelises ulatuses ning Euroopa Komisjoni ametnike hulgas, eesmärgiga tagada, et Instructil oleks hea ja positiivne maine. Seire ja aruandlus — aru andmine nõukogule edusammudest, saavutustest, uutest võimalustest; — Instructi tegevusele omaste riskide hindamine, tähtsusjärjekorda seadmine ja juhtimine. Asjakohaste meetmete võtmine ja vajaduse korral nõukogult arvamuse/volituste taotlemine. Konfliktid — kõigi selliste isiklike või ametialaste huvide või ametissemääramiste deklareerimine, mis võivad mõjutada nõukogu nimel otsuste tegemisel erapooletust ja usaldusväärsust või mida teised võivad sellisena tajuda. 2. Asukoht Direktori büroo asub Instruct-ERICu peakontoris, mis on Instruct-ERICu põhikirjajärgne asukoht. 3. Direktori valimine ja ametissenimetamine Direktori ametikohale võib kandideerida avaliku taotlusvooru kaudu. Kandidaatidest koostatakse lõppnimekiri ja nendega vestleb nõukogu valitud valimiskomisjon. Valikukriteeriumid kehtestab nõukogu. Direktor nimetatakse ametisse viieks aastaks, direktori võib uuesti ametisse nimetada. Ametissenimetamise, läbivaatamise ja ametiaja lõpetamise tingimused kehtestab nõukogu ja need lisatakse kodukorrale. 4. Konfidentsiaalsus Välja arvatud küsimused, mis kuuluvad nõuetekohaselt avaldamisele, hoiab direktor konfidentsiaalsena kogu tekkiva intellektuaalomandi ja kogu teabe, mida direktor saab Instruct-ERICu tegevuse tulemusena; ta ei avalikusta sellist omandit või teavet ühelegi isikule, välja arvatud juhul, kui teabe omanik või nõukogu on teistsuguse toimimise heaks kiitnud. 5. Direktori ja Instruct-ERICu osaliste vaheline suhe Direktor ei tegutse Instructi keskuste kaudu Instruct-ERICu teeneid pakkuvate institutsioonide ega liikmete esindajana ning tal ei ole volitusi liikmete nimel ilma nende konkreetse heakskiiduta tegutseda, sõlmida lepinguid, võtta siduvaid kohustusi või vastutust või kirjutada alla mis tahes dokumendile.

5. LISA Instruct-ERICu hindamine Enne nõukogu määratud rahastamisperioodi lõppu esitab direktor täieliku aruande varasemate saavutuste ja tulevikuplaanide kohta. See aitab igal liikmel hinnata Instructi tehtud investeeringu üldist kvaliteeti, selle mõju ja tootlikkust ning otsustada aegsasti enne järgmise rahastamisperioodi algust, kas osalemist Instructis tuleks jätkata. Nõukogu vastutab aruande üksikasjalike nõuete ja iga liikme rahastamisotsuste ajakava kinnitamise eest. Instruct-ERICu põhieesmärk on lihtsustada juurdepääsu nüüdisaegsetele tehnoloogiatele ja suunata innovatsiooni, et toetada integreerivaid lähenemisviise struktuuri- ja rakubioloogias, võimaldamaks lahendada keerukaid küsimusi, millele muidu ei oleks lihtne lahendusi otsida. Aruanne peab võimaldama liikmetel selgelt näha peamiste vahe-eesmärkide täitmisel saavutatud tulemusi ja võimaldama neil täielikult hinnata, kas — Instruct-ERIC on liikme teadusringkondades (ja võib-olla kaugemalgi) selgesti nähtav ja kas ta täidab oma peamist strateegilist ülesannet struktuuribioloogia vajaduste toetamisel, sealhulgas riikliku taristu arengu edendamisel; — on olemas selge nõudlus juurdepääsu järele, et aidata saavutada teaduse tipptaset, ning kas seda hallatakse tulemuslikult; — juurdepääs muudab võimalikuks ELi partnerite teadustöö – eelkõige tänu integreerivatele lähenemisviisidele, milles kasutatakse mitut tehnoloogiat, et lahendada struktuuri- ja rakubioloogia peamisi probleeme ning teha teadust, mida muidu ei saa teha või mida ilma Instructita oleks keeruline teha; — on olemas selged tõendid sellest juurdepääsust tulenevate teadustulemuste ja teadusliku mõju kohta; — Instruct-ERIC on andnud olulise panuse peamiste koolitusvajaduste rahuldamisse; — Instruct-ERIC osaleb tulemuslikult tehnoloogiatööstuses, et toetada innovatsiooni; — Instruct-ERIC areneb tulemuslikult, et rahuldada tulevasi teadus- ja koolitusvajadusi; — Instruct-ERICu panus teadusmaastikul on jätkuvalt oluline ja eristuv; kas põhiinvesteeringud pakuvad kulutustele vastavat tulu, kas neid tuleks jätkata, ja kui tuleks, siis millises ulatuses.